Samarqandda naslli tovuq yetishtirish bo‘yicha yangi korxona ishga tushiriladi

Davlatimiz tomonidan yaratilayotgan imkoniyatlar va tadbirkorlarning sa'y-harakatlari tufayli bugun aholining tuxum va parhez go‘shtga bo‘lgan ehtiyojini qondirish maqsadida yetti xazinaning biri hisoblangan parrandachilik sohasini rivojlantirishga alohida e'tibor qaratilmoqda.
Eng muhimi, aholining ushbu turdagi mahsulotlarga bo‘lgan ehtiyoji qondirilib, bozordagi narx barqarorligi ta'minlanmoqda. Ma'lumki, Samarqand viloyati parrandachilik sohasida boy tajribaga ega yetakchi hududlardan hisoblanadi.
Ana shunday korxonalardan biri «BARAKA CHICKEN» MChJ Oqdaryo tumanida ham tashkil etilishi rejalashtirilgan bo‘lib, jamiyat tomonidan «O‘zsanoatqurilishbank» kredit mablag‘lari ko‘magida inkubator sexi, broyler sexi, broylerlarni so‘yish va qayta ishlash hamda xorijiy davlatlarga eksport qilish bo‘yicha yangi korxona ishga tushiriladi.
Mazkur loyihani amalga oshirish uchun «O‘zsanoatqurilishbank» tomonidan Germaniya Kommertsbanki kredit liniyalari hisobidan 3,2 mln. yevro miqdoridagi kredit mablag‘lari yo‘naltiriladi.
Korxona tomonidan parrandachilik sohasida xalqaro miqyosda yetarli tajribaga ega bo‘lgan Niderlandiya davlatining «VDL Agrotech B.V.» korxonasidan zamonaviy uskunalar olib kelinadi. Loyihaning yillik quvvati 6,9 mln. bosh jo‘ja va 2700 tonna go‘sht mahsulotlari yetishtirishni tashkil qiladi.
«O‘zsanoatqurilishbank»ning bunday istiqbolli sarmoyasi evaziga Samarqand viloyatining 100ga yaqin yosh yigit-qizlari uchun yangi ish o‘rinlari yaratilishi bilan birga, parrandachilik sohasidagi zamonaviy ishlab chiqarish kompleksi yaratiladi.